CELEX: 62012CC0441
Language: mt
Date: 2014-06-19 00:00:00
Title: Konklużjonijiet ta' l-Avukat Ġenerali - Sharpston - 19 ta' Ġunju 2014. # Almer Beheer BV u Daedalus Holding BV vs Van den Dungen Vastgoed BV u Oosterhout II BVBA. # Talba għal deċiżjoni preliminari: Hoge Raad der Nederlanden - il-Pajjizi l-Baxxi. # Rinviju għal deċiżjoni preliminari - Droit des entreprises - Direttiva 2003/71/CE - Artikolu 3, paragraphe 1 - Obligation de publier un prospectus en cas d’offre au public de valeurs mobilières - Vente forcée de valeurs mobilières. # Kawża C-441/12.

Opinion of the Advocate-General
               
            
            Opinion of the Advocate-General
            1. Skont id-Direttiva dwar il-Prospett (2), l-Istati Membri ma għandhom jippermettu li ssir l-ebda offerta ta’ titoli lill-pubbliku fit-territorji tagħhom mingħajr pubblikazzjoni minn qabel ta’ prospett.
            2. Kif jingħad fil-preambolu tagħha, l-għan ta’ din id-direttiva jinqasam essenzjalment fi tnejn: li tiġi żgurata l-effiċjenza f’suq uniku ta’ titoli u li jiġu protetti l-investituri.
            3. Il-kunċett ta’ offerta ta’ titoli lill-pubbliku huwa ddefinit b’mod wiesa’, iżda jeżistu għadd ta’ eċċezzjonijiet kemm għall-kamp ta’ applikazzjoni tad-Direttiva dwar il-Prospett innifisha, kif ukoll għall-kamp ta’ applikazzjoni tal-obbligu li jiġi ppubblikat prospett. Inter alia , eċċezzjonijiet japplikaw meta l-ammont totali għall-offerta jkun inqas minn ċertu limitu.
            4. Il-proċedura prinċipali tirrigwarda sitwazzjoni li fiha, skematikament (il-fatti preċiżi huma iktar kumplessi), kumpannija A, li hija midjuna lil kumpannija B, għandha ishma f’kumpannija C. Dawn l-ishma ġew issekwestrati fuq talba tal-kumpannija B u qorti ordnat il-bejgħ tagħhom bl-irkant, minn uffiċjal ġudizzjarju, biex titħallas parti mid-dejn. L-ammont li għandu jinġabar huwa limitat fl-ordni tal-qorti għal ammont speċifiku, flimkien mal-ammont meħtieġ biex jiġu koperti l-ispejjeż tal-proċedura, tas-sekwestru u tal-eżekuzzjoni.
            5. F’dawn iċ-ċirkustanzi, il-Hoge Raad der Nederlanden (il-Qorti Suprema tal-Pajjiżi l-Baxxi, iktar ’il quddiem il-“Hoge Raad”) tixtieq tkun taf, l-ewwel nett, jekk id-definizzjoni ta’ offerta ta’ titoli lill-pubbliku fid-Direttiva dwar il-Prospett hijiex wiesgħa biżżejjed biex tkopri bejgħ sfurzat tat-tip inkwistjoni u, it-tieni nett, il-mod kif l-ammont totali għall-offerta għandu jiġi ddeterminat.
            6. Għal raġunijiet li ser nispjega, inqis li jkun aħjar li tiġi eżaminata qabel kollox it-tieni domanda, li twassal għall-konklużjoni li (wisq probabbli) il-bejgħ inkwistjoni fil-proċedura prinċipali huwa f’kull każ eskluż espliċitament mill-kamp ta’ applikazzjoni tad-Direttiva dwar il-Prospett minħabba l-valur limitat tiegħu, b’tali mod li ma tkunx meħtieġa risposta għall-ewwel domanda. Iżda wkoll jekk dan ma jkunx il-każ, inqis li ċ-ċirkustanzi ta’ dan il-bejgħ huma tali li huwa ma għandux jitqies li jeħtieġ il-pubblikazzjoni ta’ prospett skont l-imsemmija Direttiva.
            Il-leġiżlazzjoni 
            Id-dritt tal-Unjoni Ewropea (UE) 
            7. L-Artikolu 1 tad-Direttiva dwar il-Prospett huwa intitolat “L-għan u l-firxa ta’ applikazzjoni”.
            8. Skont l-Artikolu 1(1), l-għan huwa “li jarmonizza l-ħtiġiet għat-tfassil, l-approvazzjoni u d-distribuzzjoni tal-prospetti li jridu jiġu ppubblikati meta jiġu offruti t-titoli lill-pubbliku jew jiġu ammessi għall-kummerċ f’suq regolat li jkun jinsab jew jopera ġewwa Stat Membru”. L-għanijiet u l-objettivi bażiċi huma spjegati fil-preambolu bħala li essenzjalment ifittxu li jiżguraw bl-armonizzazzjoni, minn naħa, suq uniku effiċjenti għal titoli, li fuqhom dawk li joħorġu titoli u offerenti ta’ titoli jkunu jistgħu joperaw b’mod liberu taħt kopertura ta’ “passaport waħdieni” (jiġifieri l-prospett meħtieġ u rregolat mid-Direttiva) (3) u, min-naħa l-oħra, protezzjoni adegwata lill-investituri, b’mod partikolari permezz tal-iżvelar tal-informazzjoni rilevanti kollha (4) .
            9. L-Artikolu 1(2), li jirrigwarda l-kamp ta’ applikazzjoni, jelenka 10 sitwazzjonijiet li għalihom id-Direttiva dwar il-Prospett ma tapplikax. Fil-każijiet kollha ħlief wieħed, dawn is-sitwazzjonijiet huma ddefiniti b’riferiment għat-tip ta’ titolu involut. L-eċċezzjoni, l-Artikolu 1(2)(h), tiddefinixxi s-sitwazzjoni b’riferiment għall-“ammont totali ta’ l-offerta”, ikkalkolat fuq perijodu ta’ 12-il xahar. Oriġinarjament, id-Direttiva ma kellhiex tapplika meta dan l-ammont totali kien ikun inqas minn EUR 2 500 000. Dan il-limitu żdied għal EUR 5 000 000 bid-Direttiva 2010/73/EU (5), li daħlet fis-seħħ fil-31 ta’ Diċembru 2010 u kellha tkun trasposta mill-Istati Membri sal-1 ta’ Lulju 2012.
            10. L-Artikolu 2(1) jiddefinixxi għadd ta’ termini għall-finijiet tad-Direttiva dwar il-Prospett. B’mod partikolari:
            – “titoli” tfisser “dawk il-klassijiet ta’ titoli li huma negozjabbli fis-suq tal-kapital, bl-eċċezzjoni tal-istrumenti tal-ħlas, bħal […] ishma f’kumpaniji [jew] titoli oħra ekwivalenti għall-ishma f’kumpaniji, sħubijiet jew entitajiet oħra, u l-irċevuti depożitarji rigward ishma […]” (Artikolu 2(1)(a), b’riferiment għal (dak li llum huwa) l-Artikolu 4(1)(18) tad-Direttiva tal-Kunsill 2004/39/KE (6) );
            – “offerta tat-titoli lill-pubbliku” tfisser “komunikazzjoni lil persuni f’kull għamla u b’kull mezz, li tippreżenta tagħrif biżżejjed dwar it-termini ta’ l-offerta u dwar it-titoli li jkunu sejrin jiġu offerti, hekk li jgħinu lill-investitur li jiddeċiedi dwar dawn it-titoli li jixtrihom jew jissottoskrivihom. Din id-definizzjoni għandha tapplika wkoll għat-tqegħid tat-titoli permezz ta’ intermedjarji finanzjarji” (Artikolu 2(1)(d));
            – “min joħroġ it-titoli” tfisser “entità legali li toħroġ jew li tipproponi li toħroġ it-titoli” (Artikolu 2(1)(h)); u
            – “persuna li tagħmel offerta” jew “offerent” tfisser “entità jew individwu legali li joffru t-titoli lill-pubbliku” (Artikolu 2(1)(i)).
            11. Ir-rekwiżit li jiġi ppubblikat prospett huwa stabbilit fl-Artikolu 3 tad-Direttiva dwar il-Prospett, li jipprovdi:
            “1. L-Istati Membri ma għandhom jippermettu li ssir ebda offerta ta’ titoli lill-pubbliku fit-territorju tagħhom mingħajr il-pubblikazzjoni minn qabel ta’ prospett.
            2. L-obbligu li jiġi ppubblikat prospett ma għandux japplika għat-tipi ta’ offerta li ġejjin:
            (a) offerta għat-titoli indirizzata lill-invstituri kkwalifikati biss; u/jew
            (b) offera għat-titoli indirizzata lil inqas minn 100 persuna naturali jew legali għal kull Stat Membru, għajr għal investituri kkwalifikati; u/jew
            (c) offerta għat-titoli indirizzata lil investitri li jiksbu titoli għal ammont totali ta’ mill-inqas EUR 50000 kull investitur, għal kull offerta separata; u/jew
            (d) offerta għat-titoli li d-denominazzjoni tagħhom għal kull unità tammonta għal mill-inqas EUR 50000; u/jew
            (e) offerta tat-titoli b’ammont totali ta’ inqas min EUR 100000, liema limitu għandu jiġi kkalkolat fuq perjodu taż-żmien ta’ 12-il xahar.
            Madankollu kull bejgħ mill-ġdid sossegwenti tat-titoli li qabel kienu bla ħsara għal tip jew iktar tal-offerta msemmija f’dan il-paragrafu [għandu jitqies] bħala offerta separata u għandha tapplika d-definizzjoni ddikjarata fl-Artikolu 2(1)(d) bil-għan li jiġi deċiż jekk dan il-bejgħ mill-ġdid huwiex offerta tat-titoli lill-pubbliku jew le. It-tqegħid tat-titoli permezz ta’ l-intermedjarji finanzjarji għandu jkun bla ħsara għall-pubblikazzjoni ta’ prospett jekk ma jiġu ssidisfatti l-ebda waħda mill-kondizzjonijiet minn (a) sa (e) għat-tqegħid finali.
            3. L-Istati Membri għandhom jiżguraw illi kull ammissjoni tat-titoli għall-kummerċ f’suq regolat li jkun jinsab jew li jopera ġewwa t-territorji tagħhom tkun bla ħsara għall-pubblikazzjoni ta’ prospett.”
            12. Skont l-Artikolu 4 tad-Direttiva dwar il-Prospett, offerti lill-pubbliku ta’ 13-il klassi oħra ta’ titoli huma eżenti mill-obbligu li jiġi ppubblikat prospett.
            13. L-Artikolu 5 tad-Direttiva dwar il-Prospett jipprovdi:
            “1. Mingħajr preġudizzju għall-Artikolu 8(2) [ (7) ] , il-prospett għandu jkun fih it-tagħrif kollu li, skond in-natura partikolari ta’ min joħroġ it-titoli u tat-titoli offruti lill-pubbliku jew ammessi għall-kummerċ f’suq regolat, huwa meħtieġ sabiex jgħin lill-investituri jagħmlu stima infurmata ta’ l-attivi u l-liabbiltajiet, il-posizzjoni finanzjarja, il-qligħ u t-telf, u l-prospetti ta’ min jiħroġ it-titoli u ta’ kull garanti, u tad-drittijiet annessi ma’ dawn it-titoli. Dan it-tagħrif għandu jiġi ppreżentat f’għamla li tkun tista’ tiġi analizzata u tinftiehem bla xkiel.
            2. Il-prospett għandu jkun fih it-tagħrif li jirrigwarda lil min joħroġ it-titoli u t-titoli li jkunu sejrin jiġu offruti lill-pubbliku jew li jridu jiġu ammessi għall-kummerċ f’suq regolat. Għandu jinkludi wkoll sommarju. Is-sommarju għandu jwassal, f’manjiera qasira u f’ilsien mhux tekniku, il-karetteristiċi essenzjali u r-riskji assoċjati ma’ min joħroġ it-titoli, kull garanti u t-titoli, fl-ilsien li fih kien tfassal oriġinarjament il-prospett. […]”
            14. Skont l-Artikolu 6(1) tad-Direttiva dwar il-Prospett, “L-Istati Membri għandhom jiżguraw illi r-responsabbiltà rigward it-tagħrif mogħti fi prospett [ikollha x’taqsam] mill-inqas ma’ min joħroġ it-titoli jew il-korpi tiegħu amministrattivi, tal-ġestjoni jew tas-sorveljanza, ma’ min joffrihom, mal-persuna li titlob għall-ammissjoni għall-kummerċ f’suq regolat jew il-garanti, skond kif ikun il-każ […]”. L-Artikolu 6(2) jitlob li l-Istati Membri “jiżguraw illi l-liġijiet, ir-regolamenti u d-disposizzjonijiet amministrattivi dwar ir-responsabbiltà ċivili japplikaw għal dawk il-persuni responsabbli mit-tagħrif mogħti fi prospett”.
            15. Skont l-Artikolu 9(1) tad-Direttiva dwar il-Prospett, prospett għandu jkun validu għal 12-il xahar wara l-pubblikazzjoni tiegħu għal offerti lill-pubbliku, sakemm ikun ikkompletat b’kull suppliment meħtieġ skont Artikolu 16 (8) .
            16. L-Artikolu 13(1) tad-Direttiva dwar il-Prospett jipprovdi: “L-ebda prospett ma għandu jiġi ppubblikat sakemm ikun ġie approvat mill-awtorità kompetenti ta’ l-Istat Membru tal-post”. Din l-approvazzjoni għandha tkun innotifikata lil min joħroġ it-titoli jew lil min joffrihom fi żmien jew 10 jew 20 jum mis-sottomissjoni tal-abbozz tal-prospett jew mill-provvediment sħiħ tad-dokumenti meħtieġa jew tat-tagħrif supplimentari, skont liema jkun l-aħħar (Artikolu 13(2), (3) u (4)).
            17. L-Artikolu 25(1) tad-Direttiva dwar il-Prospett jipprovdi li, mingħajr preġudizzju għad-dritt tagħhom li jimponu sanzjonijiet kriminali u mingħajr preġudizzju għall-iskema tagħhom ta’ responsabbiltà ċivili, l-Istati Membri għandhom jiżguraw li “jkunu jistgħu jittieħdu l-miżuri amministrattivi approprjati jew li jkunu jistgħu jiġu imposti sanzjonijiet amministrattivi kontra l-persuni responsabbli, meta ma jitħarsux id-disposizzjonijiet adottati sabiex tiġi implimentata din id-Direttiva”.
            18. Ir-Regolament tal-Kummissjoni (KE) Nru 809/2004 (9) (iktar ’il quddiem “ir-Regolament ta’ implementazzjoni”) fih regoli iktar dettaljati.
            19. It-tieni subparagrafu tal-Artikolu 22(1) tar-Regolament ta’ implementazzjoni jitlob li l-prospett bażiku jkun fih l-informazzjoni elenkata fid-diversi annessi ta’ dan ir-regolament, skont it-tip tal-emittent u t-titoli involuti. Din l-informazzjoni tinkludi ħarsa ġenerali kompleta lejn is-sitwazzjoni tal-emittent, inklużi, inter alia , il-forma ġuridika tiegħu, l-investmenti tiegħu, l-attivitajiet ewlenin tiegħu, is-swieq ewlenin tiegħu, l-istruttura organizzattiva tiegħu, is-sitwazzjoni finanzjarja tiegħu, ir-riżorsi kapitali tiegħu, il-previżjonijiet ta’ qligħ tiegħu u l-maniġment tiegħu (ara l-Anness I tar-Regolament ta’ implementazzjoni).
            Id-dritt tal-Pajjiżi l-Baxxi 
            20. Id-Direttiva dwar il-Prospett ġiet trasposta fid-dritt tal-Pajjiżi l-Baxxi mill-Wet op het financieel toezicht (il-Liġi dwar is-superviżjoni finanzjarja, iktar ’il quddiem il-“Wft”), li l-Artikolu 5(2) tagħha jipprojbixxi kull offerta ta’ titoli lill-pubbliku fil-Pajjiżi l-Baxxi sakemm ma jkunx ġeneralment disponibbli prospett approvat mill-awtorità ta’ superviżjoni ta’ Stat Membru.
            21. Skont l-Artikolu 53(2) tal-Vrijstellingsregeling Wft (ir-regoli ta’ eżenzjoni tal-Wft) ma hemm l-ebda obbligu li jiġi ppubblikat prospett meta l-ammont totali tal-offerta, ikkalkolat fuq perijodu ta’ 12-il xahar, ikun inqas minn EUR 2 500 000. Dan il-limitu, li kien stabbilit meta d-Direttiva dwar il-Prospett ġiet implementata għall-ewwel darba, ma żdiedx għal EUR 5 000 000 mid-dħul fis-seħħ tad-Direttiva 2010/73 ’l hawn.
            Il-fatti, il-proċedura, id-domandi u s-sottomissjonijiet 
            22. Van den Dungen Vastgoed BV u Oosterhout II BVBA (iktar ’il quddiem “Van den Dungen u Oosterhout”) kienu għamlu ftehim ma’ Almer Beheer BV u Daedalus Holding BV (iktar ’il quddiem “Almer u Daedalus”) li bih, b’mod partikolari: kellha titwaqqaf il-kumpanija Global Hail Group BV (iktar ’il quddiem “Global Hail”); l-ishma kollha tagħha kellhom jinżammu minn Stichting Administratiekantoor Global Hail (iktar ’il quddiem “STAK”), li d-diretturi tagħha kollha kellhom ikunu rappreżentanti tal-partijiet fil-ftehim; u Van den Dungen u Oosterhout kellhom jittrasferixxu ċerti ishma f’kumpanniji oħra lil Global Hail, għal prezz li kellu jitħallas minn Almer u Daedalus.
            23. Qamu diversi tilwimiet bejn il-partijiet u nbdew proċeduri legali bejniethom. Fit-30 ta’ Ottubru 2009, Van den Dungen u Oosterhout kisbu ordni mir-Rechtbank Breda (Qorti Distrettwali, Breda) biex Almer u Daedalus iħallsu EUR 500 000 bħala avvanz tal-prezz tal-ishma ttrasferiti lil Global Hail. Biex jiggarantixxu l-pagament, Van den Dungen u Oosterhout għamlu sekwestru mandatorju ta’ ċertifikati ta’ ishma maħruġin minn STAK lil Almer u Daedalus.
            24. Fis-27 ta’ Diċembru 2010, Rechtbank Breda ordnat il-bejgħ u t-trasferiment tal-imsemmija ċertifikati ta’ ishma fi żmien sitt xhur minn uffiċjal ġudizzjarju ( deurwaarder ) li kellu jinħatar minn Van den Dungen u Oosterhout. Skont dik l-ordni, il-bejgħ kellu jkun bejgħ pubbliku, b’avviż f’żewġ gazzetti nazzjonali; l-ishma kellhom jinbiegħu lil min joffri l-ogħla prezz; kellhom jiġu offruti l-ishma kollha iżda kellhom jinbiegħu biss b’kemm iġibu EUR 500 000, flimkien mal-ispejjeż tal-proċedura, tas-sekwestru u tal-eżekuzzjoni; l-obbligu li jiġi ppubblikat prospett ma kienx japplika.
            25. Almer u Daedalus appellaw quddiem il-Gerechtshof ’s‑Hertogenbosch (Qorti Reġjonali ta’ Appell, ’s‑Hertogenbosch) li, fil-5 ta’ April 2011, ikkonfermat id-deċiżjoni tar-Rechtbank Breda. B’mod partikolari, hija qieset li ma kienx hemm obbligu li jiġi ppubblikat prospett minħabba li l-valur tal-ishma li kellhom jinbiegħu aktarx li ma kienx ogħla minn EUR 2 500 000.
            26. Almer u Daedalus appellaw quddiem il-Hoge Raad, li, meta qieset li l-eżitu tal-appell kien jiddependi mill-interpretazzjoni tal-Artikoli 1(2)(h) u 3(1) tad-Direttiva dwar il-Prospett, talbet deċiżjoni preliminari għad-domandi li ġejjin:
            “1. L-Artikolu 3(1) tad-Direttiva dwar il-prospett għandu jiġi interpretat fis-sens li l-obbligu li jiġi ppubblikat prospett inkluż fih huwa, bħala regola ġenerali (jiġifieri, indipendentement mill-eżenzjonijiet u mill-eċċezzjonijiet previsti f'ċerti każijiet mid-Direttiva), applikabbli wkoll għal bejgħ sfurzat ta’ titoli?
            2. (a) Fil-każ ta' risposta affermattiva għall-ewwel domanda, il-kunċett ta’ ‘korrispettiv totali għall-offerta’ previst fl-Artikolu 1(2)(h) tad-Direttiva dwar il-prospett għandu jiġi interpretat fis-sens li dan l-ammont għandu jiġi ddeterminat, fil-każ ta’ bejgħ sfurzat ta’ titoli, b’riferiment għall-valur tal-prodott raġonevolment skontat billi tittieħed inkunsiderazzjoni n-natura speċifika ta’ bejgħ sfurzat, anki jekk il-prodott raġonevolment skontat huwa b’mod ċar inferjuri għall-valur ekonomiku reali?
            (b) Fil-każ ta’ risposta affermattiva għall-ewwel domanda u risposta negattiva għall-ewwel parti tat-tieni domanda, kif għandu jiġi interpretat il-kunċett ta’ ‘korrispettiv totali għall-offerta’ fis-sens tal-Artikolu 1(2)((h) tad-Direttiva dwar il-prospett, b’mod partikolari fil-każ ta’ bejgħ sfurzat ta’ titoli?”
            27. Osservazzjonijiet bil-miktub ġew sottomessi mill-Gvern Ċek, dak Ġermaniż, dak tal-Pajjiżi l-Baxxi, dak Pollakk u dak Portugiż u mill-Kummissjoni Ewropea. Waqt is-smigħ, il-Gvern Ġermaniż u dak Portugiż kif ukoll il-Kummissjoni għamlu sottomissjonijiet orali. L-ebda waħda mill-partijiet fil-proċedura prinċipali ma ssottomettiet osservazzjonijiet dwar id-domandi li tqajmu.
            28. Fl-osservazzjonijiet tagħhom, il-Gvern tal-Pajjiżi l-Baxxi jindirizza biss it-tieni domanda, u l-Kummissjoni tqis li risposta għall-ewwel domanda ma hijiex meħtieġa jekk tingħata risposta fl-ewwel lok għat-tieni domanda; it-tnejn jidhru li huma tal-fehma li, fil-kawża prinċipali, l-ammont totali tal-offerta jaqa’ taħt il-limitu stabbilit għall-finijiet tal-applikazzjoni tad-Direttiva dwar il-Prospett.
            29. Għall-kuntrarju, il-Gvern Ġermaniż, dak Pollakk u dak Portugiż jindirizzaw biss l-ewwel domanda, filwaqt li l-Gvern Ċek jeżamina primarjament din id-domanda, u jindirizza t-tieni domanda fil-qosor biss.
            30. Dwar l-ewwel domanda, il-Gvern Ċek u l-Kummissjoni jqisu li bejgħ sfurzat ta’ ishma tat-tip inkwistjoni fil-kawża prinċipali huwa kopert mill-kunċett ta’ offerta ta’ titoli lill-pubbliku għall-finijiet tad-Direttiva dwar il-Prospett, filwaqt li l-Gvern Ġermaniż u dak Pollakk huma tal-fehma opposta; il-Gvern Portugiż iqis li, fil-kuntest ta’ bejgħ bħal dan, id-dritt tal-kreditur għal rimedju effettiv fi żmien raġonevoli jipprekludi impożizzjoni ta’ kwalunkwe obbligu li jiġi ppubblikat prospett, li jista’ jimplika dewmien inaċċettabbli.
            Evalwazzjoni 
            31. Ma kienx issuġġerit li l-ishma inkwistjoni fil-kawża prinċipali kienu ħaġa oħra għajr titoli fis-sens tad-Direttiva dwar il-Prospett (10), lanqas ma jidher li hemm l-iċken dubju f’dan ir-rigward.
            32. Id-dubju huwa dwar jekk il-mod partikolari li bih dawk l-ishma għandhom jitqiegħdu għall-bejgħ huwiex offerta li teħtieġ pubblikazzjoni ta’ prospett skont l-istess direttiva.
            33. Madankollu, irrispettivament minn jekk dan il-bejgħ jikkostitwixxix jew le tali offerta, id-Direttiva dwar il-Prospett ma tistax tapplika għalih jekk l-ammont totali jkun iktar baxx mil-limitu stabbilit fl-Artikolu 1(2)(h) tal-imsemmija direttiva.
            34. Jidhirli, għalhekk, preferibbli li jiġi eżaminat l-ewwel jekk il-bejgħ huwiex kopert b’din l-esklużjoni ċara u espliċita mill-kamp ta’ applikazzjoni tad-Direttiva qabel ma jiġi eżaminat jekk jaqax taħt il-kunċett ta’ offerta ta’ titoli lill-pubbliku li teħtieġ il-pubblikazzjoni ta’ prospett, kunċett li huwa ddefinit b’mod wiesa’, għalkemm mhux preċiż, u li kien is-suġġett ta’ għadd kunsiderevoli ta’ eċċezzjonijiet.
            35. Għalhekk ser neżamina d-domandi magħmula mill-Hoge Raad f’din l-ordni, billi nibda bit-tieni domanda.
            It-tieni domand a
            36. It-tieni domanda tal-Hoge Raad tistaqsi, essenzjalment, kif l-“ammont totali ta’ l-offerta” għandu jiġi ddeterminat fil-kuntest tal-evalwazzjoni jekk, fid-dawl tal-limitu stabbilit fl-Artikolu 1(2)(h) tagħha, id-Direttiva dwar il-Prospett tapplikax għal bejgħ speċifiku ta’ ishma. Qabel ma nindirizza din il-kwistjoni, inqis madankollu li jkun utli li neżamina l-ammont tal-limitu applikabbli nnifsu, fid-dawl b’mod partikolari taċ-ċirkustanzi tal-bejgħ inkwistjoni fil-kawża prinċipali.
            37. Meta, fis-27 ta’ Diċembru 2010, ir-Rechtbank Breda tat l-ordni li dwarha hemm tilwima f’din il-proċedura, il-limitu kien stabbilit għal EUR 2 500 000 kemm fid-Direttiva dwar il-Prospett, kif ukoll fil-leġiżlazzjoni tal-Pajjiżi l-Baxxi. Erbat ijiem wara, daħlet fis-seħħ id-Direttiva 2010/73, li żiedet il-limitu għal EUR 5 000 000 fid-Direttiva dwar il-Prospett, bidla li kellha tiġi implementata mill-Istati Membri sal-1 ta’ Lulju 2012 (11) . Iżda jidher li, għalkemm l-emendi kważi kollha introdotti bid-Direttiva 2010/73 kienu trasposti fil-liġi tal-Pajjiżi l-Baxxi (12), iż-żieda f’dan il-limitu ma kinitx. Għalhekk hemm diskrepanza bejn id-Direttiva dwar il-Prospett u l-leġiżlazzjoni tal-Pajjiżi l-Baxxi, li tista’ tkun għadha hemm meta finalment iseħħ il-bejgħ inkwistjoni fil-kawża prinċipali.
            38. Il-Gvern tal-Pajjiżi l-Baxxi u l-Kummissjoni t-tnejn semmew din id-diskrepanza, iżda la wieħed u lanqas l-oħra ma siltu xi konklużjoni minnha. Għalkemm ma huwiex għalkollox ċar mill-osservazzjonijiet bil-miktub tagħha, il-fehma tal-Kummissjoni tidher li hija li Stat Membru jista’ japplika rekwiżiti tad-dritt nazzjonali ekwivalenti għal dawk inklużi fid-Direttiva dwar il-Prospett meta offerta tkun inqas mil-limitu attwali ta’ EUR 5 000 000 msemmi fl-Artikolu 1(2)(h) iżda ma jistax jeżiġi l-pubblikazzjoni ta’ prospett meta l-offerta tkun inqas mil-limitu ta’ EUR 100 000 msemmi fl-Artikolu 3(2)(e).
            39. Jekk dik hija tabilħaqq il-fehma tal-Kummissjoni, jidhirli li hija żbaljata. Id-Direttiva dwar il-Prospett hija miżura ta’ armonizzazzjoni, li wieħed mill-għanijiet fundamentali tagħha huwa li jiġi pprovdut “passaport waħdieni” biex dawk li joħorġu titoli jkunu jistgħu jiġbru kapital fl-Istati Membri kollha. Dan l-għan jisfa fix-xejn jekk il-limitu għall-applikazzjoni tar-rekwiżiti tad-Direttiva dwar il-Prospett — li l-obbligu l-iktar ċentrali tagħha, li fuqu l-oħrajn kollha huma bbażati, huwa li jiġi ppubblikat prospett — ikun differenti bejn l-Istati Membri.
            40. Dwar il-limitu ta’ EUR 100 000 msemmi fl-Artikolu 3(2)(e) tad-Direttiva dwar il-Prospett, nistqarr li ninsab konfuż bil-preżenza tiegħu. Meta l-“ammont totali [fl-Unjoni] [jkun] inqas minn EUR 100 000 […] ikkalkolat fuq perjodu taż-żmien ta’ 12-il xahar”, ma jkunx meħtieġ li jiġi speċifikat li “l-obbligu li jiġi ppubblikat prospett ma għandux japplika” minħabba li sitwazzjonijiet bħal dawn huma diġà esklużi mill-applikazzjoni tad-Direttiva kollha kemm hi mil-limitu ferm ogħla msemmi fl-Artikolu 1(2)(h). Barra dan, jidher anomalu li dispożizzjoni f’direttiva tirregola kategorija ta’ tranżazzjonijiet li kienet diġà ġiet espliċitament eskluża mill-kamp ta’ applikazzjoni tagħha permezz ta’ dispożizzjoni preċedenti.
            41. Jekk l-intenzjoni tal-leġiżlatur kienet li teżiġi li l-Istati Membri jimponu obbligu li jiġi ppubblikat prospett meta l-ammont totali tal-offerta jkun jaqbeż EUR 2 500 000 (jew, sussegwentement, EUR 5 000 000), li jiġu preklużi milli jimponu dan l-obbligu meta l-ammont ikun inqas minn EUR 100 000 u li tħallilhom l-għażla li jimponuh jew le meta l-ammont ikun jinsab bejn dawn iż-żewġ ammonti, jidhirli li l-intenzjoni kellha tiġi fformulata b’mod ħafna iktar ċar. Kif huma l-affarijiet, ma nista’ nsib xejn fit-test tal-preambolu jew fid-dispożizzjonijiet li minnhom wieħed jista’ jiddeduċi din l-intenzjoni.
            42. Għaldaqstant, inqis li min joħroġ titoli jew offerent ikun jista’ jinvoka d-Direttiva dwar il-Prospett kif emendata jekk l-awtoritajiet tal-Pajjiżi l-Baxxi jeżiġu l-pubblikazzjoni ta’ prospett meta l-ammont totali tal-offerta magħmula fl-1 ta’ Lulju 2012 jew wara din id-data jkun jinsab bejn EUR 2 500 000 u EUR 5 000 000, u li l-qrati nazzjonali jkunu obbligati ma japplikawx kull regola domestika li teżiġi pubblikazzjoni bħal din.
            43. Fir-rigward tal-metodu ta’ determinazzjoni tal-ammont totali għal dan il-għan, nista’ nifhem id-diffikultà li tista’ tinqala’ f’ħafna ċirkustanzi. Kull bejgħ bl-irkant huwa inċert u, għalkemm ishma jista’ jkollhom valur ekonomiku oġġettiv (u, għall-inqas b’mod approssimattiv, aċċertabbli), ma jista’ jkun hemm l-ebda garanzija li huma jinbiegħu b’dak il-prezz.
            44. Fiċ-ċirkustanzi tal-kawża prinċipali, madankollu, ma jidhirx li hemm din id-diffikultà. Ir-Rechtbank Breda qagħdet attenta sabiex tispeċifika li kellhom jinbiegħu biss tant ishma daqs kemm kien meħtieġ biex ikun kopert il-pagament meħtieġ ta’ EUR 500 000, flimkien mal-ispejjeż proċedurali kollha. Peress li l-ispejjeż proċedurali huma, fil-prinċipju, aċċertabbli b’livell raġonevoli ta’ preċiżjoni, l-ammont totali li għandu jinġabar mill-bejgħ għandu jkun magħruf f’limiti stretti qabel ma jibdew l-offerti. Dan l-ammont għandu, fil-fehma tiegħi, jitqies bħala l-“ammont totali” għall-finijiet tal-applikazzjoni tal-limitu msemmi fl-Artikolu 1(2)(h) tad-Direttiva dwar il-Prospett.
            45. Ikun biss, għalhekk, jekk l-ammont totali kellu jaqbeż EUR 5 000 000 li d-Direttiva dwar il-Prospett, bl-obbligu tagħha li jiġi ppubblikat prospett, tista’ possibbilment tkun applikabbli.
            46. Jidher wisq improbabbli li l-ispejjeż proċedurali marbuta mas-sekwestru u mal-bejgħ bl-irkant ta’ ishma maħsuba biex tinġabar is-somma prinċipali ta’ EUR 500 000 jammontaw għal somma li tersaq qrib EUR 4 500 000. Jekk jiġri hekk, tkun kwistjoni ta’ tħassib l-iktar gravi għall-amministrazzjoni tal-ġustizzja fil-Pajjiżi l-Baxxi.
            47. Fuq din il-bażi, il-bejgħ inkwistjoni fil-proċedura prinċipali jidher espressament eskluż mill-kamp ta’ applikazzjoni tad-Direttiva dwar il-Prospett, bir-riżultat li ma jista’ jkun impost l-ebda obbligu li jiġi ppubblikat prospett. Għaldaqstant ikun inutli għall-qorti nazzjonali kompetenti li teżamina d-domanda — f’dak il-każ purament ipotetika — jekk bejgħ komparabbli għal somma akbar ikunx jeħtieġlu l-pubblikazzjoni ta’ prospett.
            48. Iżda ma għandux jintesa li l-valur tal-limitu msemmi fl-Artikolu 1(2)(h) tad-Direttiva dwar il-Prospett għandu jkun ikkalkolat fuq perijodu ta’ 12-il xahar. Minħabba li l-ammont ikkonċernat bl-ordni kkontestata tar-Rechtbank Breda jingħad li jirrappreżenta biss avvanz fuq il-pagament tad-dejn dovut minn Almer u Daedalus lil Van den Dungen u Oosterhout, u minħabba li l-Hoge Raad ma indikatx l-ammont totali ta’ dan id-dejn fit-talba tagħha għal deċiżjoni preliminari, għadu possibbli li jiġi ordnat bejgħ ieħor, li eventwalment jibdel l-ammont totali fuq perijodu ta’ 12-il xahar għal ammont ’il fuq mil-limitu ta’ EUR 5 000 000. F’ċirkustanzi bħal dawn, id-domanda msemmija fil-punt preċedenti — l-ewwel domanda tal-Hoge Raad — ma tibqax ipotetika.
            49. Ngħaddi, għalhekk, għall-kwistjoni dwar jekk bejgħ sfurzat ta’ ishma, tat-tip inkwistjoni fil-kawża prinċipali, għandux jitqies bħala offerta ta’ titoli lill-pubbliku li fir-rigward tagħha l-Artikolu 3(1) tad-Direttiva dwar il-Prospett jimponi l-obbligu li jiġi ppubblikat prospett.
            L-ewwel domanda 
            50. L-ewwel nett, jidher ċar li bejgħ pubbliku b’irkant b’avviż f’żewġ gazzetti nazzjonali jaqa’ taħt id-definizzjoni ta’ “offerta ta’ titoli lill-pubbliku” bħala “komunikazzjoni lil persuni f’kull għamla u b’kull mezz” kif prevista fl-Artikolu 2(1)(d) tad-Direttiva dwar il-Prospett.
            51. Hawnhekk, nenfasizza li l-bqija tad-definizzjoni f’din id-dispożizjoni (“li tippreżenta tagħrif biżżejjed dwar it-termini ta’ l-offerta u dwar it-titoli li jkunu sejrin jiġu offerti, hekk li jgħinu lill-investitur li jiddeċiedi dwar dawn it-titoli li jixtrihom jew jissottoskrivihom”) tidher li ma hijiex aħjar minn ċirkulari. Kieku l-offerta kienet diġà tipprovdi “tagħrif biżżejjed” bħal dan, il-pubblikazzjoni addizzjonali ta’ prospett — li huwa maħsub sabiex jipprovdi dan it-tagħrif (13) — ma tkunx tidher meħtieġa; u huwa diffiċli li wieħed jimmaġina li offerta tista’ tevita l-obbligu li jiġi ppubblikat prospett minħabba li ma jkollhiex tagħrif biżżejjed biex investitur ikun jista’ jiddeċiedi. Għalhekk, ser inqis li din il-parti tad-definizzjoni tfisser li l-offerta għandha tidentifika t-titoli inkwistjoni u tipprovdi tagħrif li jgħin lil investitur jiksibhom jekk jiddeċiedi li jagħmel hekk, iżda mhux li għandu jkollha t-tagħrif kollu meħtieġ biex iqiegħdu f’pożizzjoni li jieħu deċiżjoni informata.
            52. Meqjus minn dak l-aspett, avviż tal-bejgħ bl-irkant f’żewġ gazzetti nazzjonali, kif ordnat mir-Rechtbank Breda, għandu jkun ukoll konformi mat-tieni parti tad-definizzjoni. Minn aspett litterali, madankollu, minħabba li aktarx li ma jkollux it-tagħrif kollu li jgħin lil investitur biex jieħu deċiżjoni informata, l-avviż jista’ tassew ikun eskluż minn din il-parti tad-definizzjoni, u, għalhekk, ikun barra mid-definizzjoni kollha kemm hi.
            53. Madankollu nassumi, abbażi tal-qari tal-Artikolu 2(1)(d) tad-Direttiva dwar il-Prospett, li l-bejgħ inkwistjoni huwa kopert mid-definizzjoni wiesgħa inkluża f’din id-dispożizzjoni. Huwa għandu għalhekk, fil-prinċipju, ikun suġġett għall-obbligu li jiġi ppubblikat prospett stabbilit fl-Artikolu 3(1) (14) .
            54. Iżda kemm id-definizzjoni kif ukoll l-obbligu għandhom ħafna eċċezzjonijiet (fil-kuntest ta’ din il-proċedura, ma huwiex ta’ siwi kbir li wieħed jiddistingwi bejn esklużjoni mill-kamp ta’ applikazzjoni tad-Direttiva dwar il-Prospett kollha kemm hi u esklużjoni mill-obbligu li jiġi ppubblikat prospett, li hija d-dispożizzjoni ċentrali tad-Direttiva u li fuqha l-parti l-kbira tad-dispożizzjonijiet l-oħra huma kkundizzjonati, minħabba li l-kwistjoni hija l-applikabbiltà tal-imsemmi obbligu).
            55. Kif indikajt, l-esklużjoni mill-kamp ta’ applikazzjoni tad-Direttiva msemmija fl-Artikolu 1(2)(h) tidher li tapplika għall-bejgħ inkwistjoni. Id-disa’ esklużjonijiet l-oħra fl-Artikolu 1(2) huma dwar tipi partikolari ta’ titolu, u ma hemm l-ebda indikazzjoni li l-ishma li għandhom jinbiegħu fil-proċedura prinċipali jaqgħu f’xi waħda minn dawn il-kategoriji.
            56. L-Artikolu 3(2) jelenka ħames eċċezzjonijiet mill-obbligu li jiġi ppubblikat prospett. L-Artikolu 3(2)(e), li jiena ddiskutejt iktar ’il fuq, ma jidhirx, f’kull każ, li japplika għall-bejgħ inkwistjoni, li l-ammont għalih huwa mistenni li jaqbeż il-limitu ta’ EUR 100 000. L-erba’ eċċezzjonijiet l-oħra (offerti indirizzati biss lil investituri kwalifikati — jiġifieri essenzjalment professjonali, dawk indirizzati lil inqas minn 150 persuna għal kull Stat Membru, u dawk fejn il-valur ta’ kull unità jew ta’ kull bejgħ jaqbeż EUR 100 000) ma ġewx invokati bħala rilevanti fil-proċedura prinċipali.
            57. L-Artikolu 4(1) u (2) imbagħad jelenka 13-il tip ieħor ta’ offerta, li b’mod wiesa’ ħafna jistgħu jiġu kklassifikati bħala offerti ta’ titoli b’sostituzzjoni jew bi skambju għal, jew b’żieda ma’, titoli li diġà nħarġu jew ġew ikkummerċjalizzati. Għal darb’oħra, dawn l-offerti huma esklużi mill-obbligu li jiġi ppubblikat prospett u, mill-ġdid, jidher li l-offerta inkwistjoni fil-proċedura prinċipali ma taqa’ fl-ebda waħda mill-kategoriji elenkat i.
            58. Mal-ewwel daqqa ta’ għajn, għaldaqstant, jidher li, jekk bejgħ sfurzat ta’ titoli tat-tip inkwistjoni fil-proċedura prinċipali ma jaqax, min-natura tiegħu stess (kuntrarjament għall-valur tiegħu), f’xi waħda mill-kategoriji espliċitament esklużi, ikollu jaqa’ fil-kategorija residwali usa’ ta’ “komunikazzjoni lil persuni f’kull għamla u b’kull mezz” li tipprovdi investituri potenzjali b’tagħrif biżżejjed biex ikunu jistgħu jidentifikaw it-titoli offruti u biex jiksbuhom jekk jiddeċiedu li jagħmlu hekk.
            59. Madankollu jidhirli li huwa ċar mill-għanijiet u l-għanijiet iddikjarati tad-Direttiva dwar il-Prospett, mill-kliem, l-istruttura u l-iskema tagħha kollha kemm hi u, b’mod partikolari, mit-termini tal-lista twila ta’ eċċezzjonijiet espliċiti mill-kamp ta’ applikazzjoni tagħha jew mill-obbligu li jiġi ppubblikat prospett, li l-intenzjoni kienet li jiġu koperti t-tipi kollha ta’ sitwazzjonijiet li fihom titoli normalment  jinħarġu jew jiġu kkummerċjalizzati, b’mod partikolari — jekk mhux esklużivament — fi swieq irregolati.
            60. Jidher ukoll probabbli — u dan deher li kien hemm qbil diskret dwaru mill-Kummissjoni waqt is-smigħ meta din irrikonoxxiet li kien ta’ dispjaċir li d-Direttiva dwar il-Prospett ma ssemmi mkien il-bejgħ sfurzat ta’ titoli — li l-leġiżlatur sempliċiment ma qiesx li kellu l-bżonn jittratta bejgħ sfurzat. Ma sibt imkien li bejgħ bħal dan jissemma fix-xogħol preparatorju tad-Direttiva, u intenzjoni bħal din qatt ma nġabet għall-attenzjoni tal-Qorti tal-Ġustizzja. Dan jista’ jissuġġerixxi li bejgħ bħal dan kien preżunt taċitament li ma jaqax fil-kamp ta’ applikazzjoni tad-Direttiva dwar il-Prospett, jekk wieħed iqis li l-karatteristiċi speċifiċi tiegħu ma tqisux li ħaqqhom jissemmew espliċitament.
            61. Huwa wkoll ċar li bejgħ sfurzat ta’ titoli bħal dak inkwistjoni fil-proċedura prinċipali huwa tassew ’il bogħod ħafna minn kull sitwazzjoni normali ta’ ħruġ jew kummerċ f’titoli, kemm jekk f’suq irregolat jew f’ċirkustanzi oħra. Ma għandu x’jaqsam assolutament xejn mal-ħruġ ta’ titoli u jixbah minimament il-kummerċ f’titoli. It-titoli ma jinbigħux minn min joħroġhom jew mid-detentur iżda kienu kkonfiskati u qed jinbiegħu fuq talba ta’ terz u b’ordni ta’ awtorità ġudizzjarja tal-Istat, biss biex jitħallas dejn. Fil-qosor, bejgħ bħal dan ma huwiex parti mill-isfera li d-Direttiva dwar il-Prospett kienet maħsuba tirregola, iżda mill-isfera tad-dritt ċivili u tal-eżekuzzjoni furzata tad-dejn — u ma hemm l-ebda indikazzjoni li d-Direttiva kienet maħsuba biex taffettwa din l-isfera b’xi mod.
            62. F’bejgħ sfurzat, ftit jimporta għall-kreditur x’jinbiegħ biex jitħallas dejnu — jistgħu jkunu titoli, jew stokk għall-bejgħ, impjant jew makkinarju, art u bini, vetturi jew assi oħra. Iżda f’xi każijiet jista’ jkun hemm biss titoli. Meta jiġri hekk, ma naħsibx li d-Direttiva dwar il-Prospett tista’ tiġi interpretata fis-sens li kienet maħsuba sabiex timponi obbligu — u possibbilment obbligu partikolarment oneruż — fuq il-kreditur (jew fuq l-uffiċjal ġudizzjarju li jwettaq il-bejgħ) li ma kienx ikun jeżisti kieku kien hemm assi oħra.
            63. Fi kliem ieħor, ma hijiex parti mill-intenzjoni leġiżlattiva espliċita jew impliċita tad-Direttiva dwar il-Prospett li għandu jkun hemm xi riperkussjonijiet fuq id-diversi mezzi tal-Istati Membri biex jinfurzaw djun permezz tal-qrati ċivili meta dak jista’ jsir biss permezz ta’ bejgħ sfurzat ta’ titoli.
            64. Barra minn hekk, wieħed għandu jiftakar li — possibbilment hawnhekk iktar minn fi kwalunkwe ċirkustanza oħra — offerent potenzjali f’bejgħ sfurzat ta’ assi, kemm jekk ikunu jew ma jkunux materjali jew immaterjali u tkun xi tkun in-natura tagħhom, għandu jżomm f’moħħu l-massima caveat emptor . F’bejgħ bħal dan, ix-xerrej għandu dejjem jassumi r-riskju li x-xiri tiegħu jista’ ma jkunx eżattament konformi ma’ dak li jidher mal-ewwel daqqa t’għajn. Ma jistax jistenna, u ma jistenniex, l-istess tip ta’ tagħrif u garanziji sħaħ bħal dawk li għalihom ikun intitolat jekk jixtri oġġetti mingħand manifattur jew titoli mingħand min joħroġhom jew mingħand offerent fil-kors normali tal-kummerċ. Dik hija, tabilħaqq, ir-raġuni li ġiegħlet lill-Hoge Raad tistaqsi dwar il-metodu ta’ kif għandu jiġi ddeterminat l-ammont totali ta’ offerta, meta l-kawzjoni ta’ offerenti tista’ fil-fatt timplika li l-prezz miksub ikun inqas b’mod sinjifikattiv mill-valur reali tat-titoli.
            65. Ma’ dawk il-kunsiderazzjonijiet jistgħu jiżdiedu għadd ta’ punti, għalkemm forsi ta’ importanza sekondarja, imqajmin f’diversi stadji tal-proċedura quddiem il-Qorti tal-Ġustizzja, b’rabta mad-diffikultajiet prattiċi tal-pubblikazzjoni ta’ prospett fil-każ ta’ bejgħ sfurzat ta’ titoli.
            66. Ċertament huwa possibbli li, meta titoli jinbiegħu b’dan il-mod, ikun disponibbli prospett validu (15) . Kieku dak kien il-każ fil-kawża prinċipali, jista’ jkun preżunt li din it-talba għal deċiżjoni preliminari ma kinitx issir.
            67. Jista’ jkun ukoll il-każ (u dan jista’ jkun il-każ fil-kawża prinċipali) li d-detentur tat-titoli jkollu aċċess għal tagħrif biżżejjed biex ikun jista’ jipproduċi prospett jew jassisti fil-produzzjoni tiegħu. Iżda anki f’każ bħal dan, biex jinġabar, jiġi organizzat u fformulat it-tagħrif meħtieġ (16) hija biċċa xogħol enormi li x’aktarx ixxekkel u ddewwem il-proċess tal-infurzar tad-dejn (17) .
            68. Iżda l-probabbiltà hija li ma jkun hemm l-ebda prospett validu kurrenti disponibbli u/jew li t-titoli li jkollhom jinbiegħu jkunu nħarġu minn entità li magħha d-detentur ma jkollu xejn iktar x’jaqsam u li ma jkollhiex interess tippubblika prospett għall-finijiet biss ta’ bejgħ sfurzat li miegħu ma jkollha l-ebda rabta. Min joħroġ it-titoli jista’ lanqas biss ikun ibbażat fl-Ewropa; jista’ tassew ikun li bejgħ sfurzat jirrigwarda titoli maħruġa minn kumpannija li tkun tinsab biss fl-Afrika, fl-Asja, fl-Awstralja jew fl-Istati Uniti, li fuqhom ma tista’ tkun imposta l-ebda responsabbiltà mid-dritt tal-Unjoni Ewropea jew tal-Istat Membru li fih ikun ġie ordnat il-bejgħ sfurzat. Fuq min, għalhekk, għandu jkun hemm ir-responsabbiltà skont l-Artikolu 6(1) tad-Direttiva dwar il-Prospett (18) ? L-unika possibbiltà hija l-offerent — li huwa preżunt li huwa l-uffiċjal ġudizzjarju li jwettaq il-bejgħ, minħabba li t-titoli x’aktarx li jkunu diġà ssekwestrati mingħand id-debitur.
            69. Konsegwentement, il-kisba tat-tagħrif iddettaljat meħtieġ biex isir prospett tista’ tikkostitwixxi problema kważi insuperabbli, u f’dak il-każ tfixkel b’mod sinjifikattiv l-eżerċizzju korrett ta’ rimedji ċivili skont id-dritt nazzjonali.
            70. Ninsab, għalhekk, ikkonfermat fil-fehma tiegħi li bejgħ sfurzat ta’ titoli, tat-tip inkwistjoni fil-kawża prinċipali, ma jaqax fil-kamp ta’ applikazzjoni tad-Direttiva dwar il-Prospett.
            Konklużjoni 
            71. Għar-raġunijiet kollha msemmija hawn fuq, jiena tal-fehma li l-Qorti tal-Ġustizzja għandha tiddeċiedi fis-sens li ġej bħala risposta għad-domandi magħmulin mill-Hoge Raad der Nederlanden:
            (1) Id-Direttiva 2003/71/KE tal-Parlament Ewropew u tal-Kunsill, tal-4 ta’ Novembru 2003, dwar il-prospett li għandu jiġi ppubblikat meta titoli jiġu offruti lill-pubbliku jew ammessi għall-kummerċ u li temenda d-Direttiva 2001/34/KE ma tapplikax għal sitwazzjoni fejn titoli jkollhom jinbiegħu bl-irkant biex tinġabar somma li jkun magħruf minn qabel li se tkun inqas mil-limitu ta’ EUR 5 000 000 stabbilit fl-Artikolu 1(2)(h) tal-imsemmija direttiva, kif emendata.
            (2) Id-Direttiva 2003/71 ma tapplikax għal bejgħ sfurzat ta’ titoli li qorti tkun ordnat is-sekwestru tagħhom mingħand id-detentur tagħhom u li jinbiegħu biex jitħallas dejn.
            (1) . 
            (2)  –	Direttiva 2003/71/KE tal-Parlament Ewropew u tal-Kunsill, tal-4 ta’ Novembru 2003, dwar il-prospett li għandu jiġi ppubblikat meta titoli jiġu offruti lill-pubbliku jew jiġu ammessi għall-kummerċ u li temenda d-Direttiva 2001/34/KE (ĠU Edizzjoni Speċjali bil-Malti, Kapitolu 6, Vol. 6, p. 356), kif emendata.
            (3)  –	Ara, b’mod partikolari, il-premessi 1, 4, 10, 14, 17 u 45.
            (4)  –	Ara, b’mod partikolari, il-premessi 10, 12, 16, 18 sa 21, 27, 29 u 34.
            (5)  –	Artikolu 1(1)(a)(i) tad-Direttiva 2010/73 tal-Parlament Ewropew u tal-Kunsill tal-24 ta’ Novembru 2010 li temenda [d-Direttiva 2003/71/KE u d-Direttiva] 2004/109/KE dwar l-armonizzazzjoni tar-rekwiżiti ta’ trasparenza f’dak li għandu x’jaqsam ma’ informazzjoni dwar emittenti li t-titoli tagħhom huma ammessi għall-kummerċ f’suq regolat (ĠU 327, p. 1).
            (6)  –	Direttiva 2004/39/KE tal-Parlament Ewropew u tal-Kunsill, tal-21 ta’ April 2004, dwar is-swieq fl-istrumenti finanzjarji li temenda d-Direttivi tal-Kunsill 85/611/KEE u 93/6/KEE u d-Direttiva 2000/12/KE tal-Parlament Ewropew u tal-Kunsill u li tħassar id-Direttiva tal-Kunsill 93/22/KEE (ĠU Edizzjoni Speċjali bil-Malti, Kapitolu 6, Vol. 7, p. 263); ir-riferiment oriġinali kien għall-Artikolu 1(5) tad-Direttiva 93/22/KEE.
            (7)  – L-Artikolu 8(2) tad-Direttiva dwar il-Prospett jippermetti lill-awtorità kompetenti tal-Istat Membru tal-post tawtorizza (f’ċerti ċirkustanzi ddefiniti) l-omissjoni mill-prospett ta’ tagħrif li inkella kien ikun meħtieġ.
            (8)  –	L-Artikolu 16 jitlob li f’suppliment mal-prospett jissemma kull fattur ġdid sinjifikattiv, kull żball jew ineżattezza materjali sinjifikattiva li jkollhom x’jaqsmu mat-tagħrif inkluż fil-prospett li jkunu kapaċi jaffettwaw l-istima tat-titoli u li jinħolqu jew jiġu nnotati bejn iż-żmien meta l-prospett jiġi approvat u l-għeluq finali tal-offerta lill-pubbliku.
            (9)  –	Regolament tal-Kummissjoni (KE) Nru 809/2004, tad-29 ta’ April 2004, li jimplimenta d-Direttiva 2003/71/KE tal-Parlament Ewropew u tal-Kunsill dwar l-informazzjoni inkluża fil-prospetti u kif ukoll il-format, l-inkorporazzjoni b'referenza u l-pubblikazzjoni ta' prospetti bħal dawn u d-disseminazzjoni tar-reklami (ĠU Edizzjoni Speċjali bil-Malti, Kapitolu 6, Vol. 7, p. 307). Dan ġie adottat abbażi, b’mod partikolari, tal-Artikoli 5(5), 7, 10(4), 11(3), 14(8) u 15(7) tad-Direttiva dwar il-Prospett.
            (10)  –	Ara l-punt 10 iktar ’il fuq, l-ewwel inċiż.
            (11)  –	Ara l-punt 9 u n-nota ta’ qiegħ il-paġna 5 iktar ’il fuq.
            (12)  –	Wet van 10 mei 2012 tot wijziging van de Wet op het financieel toezicht en de Wet toezicht financiële verslaggeving in verband met de herziene richtlijn prospectus (Liġi tal-10 ta’ Mejju 2012 li temenda l-Liġi dwar is-superviżjoni finanzjarja u l-Liġi dwar is-superviżjoni ta’ informazzjoni finanzjarja f’rabta mad-Direttiva dwar il-Prospett emendata).
            (13)  –	Ara l-punt 13 ta’ dawn il-konklużjonijiet.
            (14)  –	Inżid, sabiex inkun eżawrjenti, li għalkemm id-Direttiva dwar il-Prospett tista’ tidher li hija mfassla primarjament biex tapplika għal bejgħ inizjali ta’ titoli, b’mod partikolari f’suq regolat, huwa ċar mit-tieni subparagrafu tal-Artikolu 3(2) li hija tapplika wkoll għal bejgħ sussegwenti f’ċerti ċirkustanzi (ara l-punt 11 ta’ dawn il-konklużjonijiet).
            (15)  –	Ara l-punt 15 ta’ dawn il-konklużjonijiet.
            (16)  –	Ara l-punti 13 u 19 ta’ dawn il-konklużjonijiet.
            (17)  –	Ara wkoll il-punt 16 ta’ dawn il-konklużjonijiet.
            (18)  –	Ara l-punti 14 u 17 ta’ dawn il-konklużjonijiet.